Շամիլ Ասիլդարով

Շամիլ Սաիդբեգովիչ Ասիլդարով (, մայիսի 18, 1983 թվական, Մախաչկալա, ՌԽՖՍՀ, ԽՍՀՄ), ռուս ֆուտբոլիստ, հարձակվող։ Ռուսաստանի սպորտի վարպետ։

Կարիերա 

Շամիլը դագեստանյան ֆուտբոլի սան է։ Նրա առաջին մարզիչն է եղել Սեմյոն Վալյավսկին։ Ֆուտբոլիստի պրոֆեսիոնալ կարիերան սկսել է 2000 թվականին՝ երկրորդ լիգայում հանդես եկող Մախաչկալայի «Դինամոյի» կազմում։ Ակումբի կազմում անցկացրած հինգ տարիների ընթացքում, նա մասնակցում է 163 հանդիպման և դառնում է 93 գոլի հեղինակ։ Ակումբի հետ միասին 2003 թվականին ձեռք է բերում հնարավորություն երկրի առաջին դիվիզիոնում հանդես գալու համար, ինչպես նաև դառնում է մրցաշրջանի լավագույն ռմբարկու՝ հեղինակած 31 գոլերի շնորհիվ։

2005 թվականին լքում է «Դինամոն» և պայմանագիր է կնքում «Խիմկի» ակումբի հետ։ Այստեղ ամբողջ մրցաշրջանի ընթացքում նա մասնակցում է տասը հանդիպման, որոնցից չորսում նրան հաջողվում է դառնալ գոլի հեղինակ։ Հաջորդ մրցաշրջանում, գլխավոր մարզիչ Պավել Յակովենկոյի հրավերքով համալրում է «Կուբանի» կազմը, որտեղ կես տարվա ընթացքում մասնակցելով 20 հանդիպման՝ դառնում է 18 գոլի հեղինակ և առաջին հորիզոնականն է զբաղեցնում առաջնության լավագույն ռմբարկուների շարքում։

«Կուբանի» կազմում Ասիլդարովի հաջող ելույթները հետաքրքրություն են առաջացնում ռուսական ֆուտբոլի առաջատար ակումբների մոտ և 2006 թվականի օգոստոսին նա պայմանագիր է կնքում մոսկովյան «Լոկոմոտիվի» հետ։ Պրեմիեր լիգայում նա նշում է իր նորամուտը 2006 թվականի օգոստոսի 6-ին, առաջնության 14-րդ տուրի շրջանակներում կայացած «Ամկարի» դեմ խաղում։ Շամիլը դուրս էր եկել խաղադաշտ հանդիպման առաջին խաղակեսում փոխարինում կատարելով։ Բարձրագույն դիվիզիոնում ռուս ֆուտբոլիստը հեղինակում է իր առաջին գոլը երկու տուր հետո՝ «Կռիլյա Սովետովի» դեմ կայացած խաղում. այդ գոլի շնորհիվ ակումբը հաղթանակ է տանում 2-1 հաշվով։ Չնայած դրան Շամիլը չի կարողանում հաստատվել թիմի հիմնական կազմում և մրցաշրջանի ավարտից հետո վերադառնում է «Կուբան»։

2007 թվականի ամռանը Ասիլդարովը վարձավճարային պայմանագիր կնքելով համալրում է «Տերեկի» կազմը։ 2008 թվականի սկզբում նա տեղափոխվում է Մախաչկալայի «Անժի»։

Կես տարի անց Շամիլը տեղափոխվում է «Լուչ», որտեղ նշում է իր նորամուտը 2008 թվականի օգոստոսին, առաջնութան 17-րդ տուրում կայացած «Շինիկի» դեմ խաղում։ Ակումբի կազմում մինչև մրցաշրջանի ավարտը Շամիլը անցկացնում է ութ հանդիպում, ինչպես նաև աչքի է ընկնում իր նախկին ակումբը համարվող «Լոկոմոտիվի» դեմ խաղում հեղինակած գոլով։ Սակայն այդ գոլն անգամ չի փրկում ակումբին առաջին դիվիզիոնը լքելուց, իսկ Ասիլդարովի պայմանագրի ժամկետը չի երկարաձգվում։ 2009 թվականին Շամիլը տեղափոխվել է սիրողական ֆուտբոլային լիգայում հանդես եկող «Մախաչկալա»։

2009 թվականի օգոստոսի 5-ին Շամիլը կարճաժամկետ պայմանագիր է կնքում բարձրագույն լիգայի աութսայդերներից մեկի՝ Նալչիկի «Սպարտակի» հետ։ Նոր ակումբի կազմում ռուս ֆուտբոլիստը նշում է իր նորամուտը երեք օր անց մոսկովյան համանուն ակումբի։ Շամիլը մասնակցում է այդ խաղին ամբողջությամբ և անգամ գոլի հեղինակ է դառնում, ինչը սակայն ակումբին չի փրկում վերահաս պարտությունից։ 2009 թվականի մրցաշրջանի ավարտից հետո Շամիլը ընդունում է ազատ գործակալի կարգավիչակ։

2009 թվականի դեկտեմբերին հայտարարվում է, որ Շամիլը վերադառնալու է «Տերեկ» և որի հետ նա կնքել է երեք տարի ժամկետ ունեցող պայմանագիր, սակայն այդ տեղեկությունը ավելի ուշ հերքվում է նաև Նալչիկի «Սպարտակի» ներկայացուցիչների կողմից, իսկ հետո՝ ակումբի գլխավոր մարզիչ Յուրի Կրասնոժանի, ում խոսքերով Ասիլդարովը ոչ մեկի հետ պայմանագիր չի կնքել, իսկ նալչիկյան ակումբը ունի ցանկություն պայմանագիրը երկարաձգելու։ Բացի դրանից, 2010 թվականի հունվարին պաշտոնապես հայտարարվում է, որ այնուամենայնիվ Շամիլը երկու տարի ժամկետ ունեցող պայմանագիր է կնքել «Տերեկի» հետ։ «Տերեկի» պաշտոնական կայքում անցկացված քվերակության արդյունքում Շամիլը ակումբի կազմում ճանաչվում է 2010 թվականի մրցաշրջանի երկրորդ լավագույն ֆուտբոլիստ։ Երկուս ու կես տարվա ընթացքում ռուս ֆուտբոլիստը այդ ակումբի կազմում մասնակցում է 65 հանդիպման և դառնում է 17 գոլի հեղինակ, սակայն 2011-12 թվականների մրցաշրջանի ավարտից հետո ակումբի տնօրինությունը որոշում է կայացնում այլևս չերկարաձգել Շամիլի հետ ունեցած պայմանագրի ժամկետը։

2012 թվականի ամռանը Ասիլդարովը կարճաժամկետ պայմանագիր է կնքում «Վոլգա» ակումբի հետ։ 2012 թվականի ձմռանը այդ պայմանագրի ժամկետը երկարաձգվում է կես տարով, սակայն 2013 թվականի ապրիլին այն խզվում է։

2014 թվականի փետրվարին Շամիլը վերադառնում է «Լուչ-Էներգիա»։ Ակումբի հետ միասին դառնում է ՖԱԼ-յի գավաթի դափնեկիր, այդ մրցության լավագույն ռմբարկու և լավագույն ֆուտբոլիստ։ 2014 թվականի հուլիսին Շամիլը երկու տարի ժամկետով նոր պայմանագիր է կնքում Մախաչկալայի «Անժիի» հետ։ Ֆուտբոլիստի վերադարձը «Անժի» տեղի է ունենում հուլիսի 6-ին «Սախալինի» դեմ կայացած խաղում։ Նա հեղինակում է այդ խաղում թիմի հաղթական գոլը։ Սակայն իր բավականին բարդ բնավորության և պայմանագրի ժամկետը չերկարաձգելու ցանկության պատճառով, Շամիլը 2015 թվականի ամռանը մնում է առանց ակումբի։ Այդ ժամանակ նա սկսում է մարզվել ինքնուրույն։ Եվ 2016 թվականի փետրվարի վերջում, բուժզննում անցնելուց հետո համալրում է Աստրախանի «Վոլգարի» կազմը։ 2016 թվականի հունիսի 13-ին Շամիլը կնքում է մինչև 2016 թվականի վերջը ժամկետով պայմանագիր և դառնում է ղազախստանյան «Տոբոլ» ակումբի կազմը։ 2017 թվականի փետրվարին նա կրկին համալրում է «Անժիի» կազմը, որի հետ այս անգամ կնքում է մեկ տարի ժամկետով պայմանագիր։

Անձնական կյանք 

Ազգությամբ ավարցի է։ Հոր անունը Սաիդբեկ է, մորը՝ Պատիմատ։ Ասիլդարովը ունի մեծ եղբայր՝ Մագոմեդ և երկու քույր՝ Վայսարատը և Սանիյատը։ Աշխարհի լավագույն ֆուտբոլիստ է համարում Շամիլ Լահիյալովին։

Ծանոթագրություններ

Արտաքին հղումներ 
 
 
 
 
 

Ռուս ֆուտբոլիստներ
Ռուսաստանի սպորտի վարպետներ
Խիմկիի ֆուտբոլիստներ
Լոկոմոտիվ Մոսկվայի ֆուտբոլիստներ
Ֆուտբոլի հարձակվողներ
Ռուսաստանի Պրեմիեր Լիգայի խաղացողներ